title: REGOLAMENT TA’ IMPLIMENTAZZJONI TAL-KUMMISSJONI (UE) .../... li jemenda u jikkoreġi r-Regolament ta’ Implimentazzjoni tal-Kummissjoni (UE) 2017/656 li jistabbilixxi r-rekwiżiti amministrattivi relatati mal-limiti tal-emissjonijiet u l-approvazzjoni tat-tip għall-magni b’kombustjoni interna għal makkinarju mobbli mhux tat-triq skont ir-Regolament (UE) 2016/1628 tal-Parlament Ewropew u tal-Kunsill

text:
               REGOLAMENT TA’ IMPLIMENTAZZJONI TAL-KUMMISSJONI (UE) .../...

               ta’ 27.4.2018

               li jemenda u jikkoreġi r-Regolament ta’ Implimentazzjoni tal-Kummissjoni (UE) 2017/656 li jistabbilixxi r-rekwiżiti amministrattivi relatati mal-limiti tal-emissjonijiet u l-approvazzjoni tat-tip għall-magni b’kombustjoni interna għal makkinarju mobbli mhux tat-triq skont ir-Regolament (UE) 2016/1628 tal-Parlament Ewropew u tal-Kunsill

               (Test b’rilevanza għaż-ŻEE)

               IL-KUMMISSJONI EWROPEA,

               Wara li kkunsidrat it-Trattat dwar il-Funzjonament tal-Unjoni Ewropea,

               Wara li kkunsidrat ir-Regolament (UE) 2016/1628 tal-Parlament Ewropew u tal-Kunsill tal-14 ta’ Settembru 2016 dwar ir-rekwiżiti relatati mal-limiti tal-emissjonijiet ta’ inkwinanti gassużi u partikolati u l-approvazzjoni tat-tip għall-magni b’kombustjoni interna għal makkinarju mobbli mhux tat-triq, li jemenda r-Regolamenti (UE) Nru 1024/2012 u (UE) Nru 167/2013, u li jemenda u jirrevoka d-Direttiva 97/68/KE
                  1
               , u b’mod partikolari l-Artikoli 18(5), 21(3), 23(5), 24(12) u 32(3) tiegħu,

               Billi:

               (1)Ir-Regolament ta’ Implimentazzjoni tal-Kummissjoni (UE) 2017/656
                  2
                jistabbilixxi, fost l-oħrajn, il-mudelli għal ċerti dokumenti li jridu jitfasslu fil-kuntest tal-approvazzjoni tat-tip tal-UE għall-magni b’kombustjoni interna għal makkinarju mobbli mhux tat-triq. Minħabba għadd ta’ żbalji u nuqqasijiet, dawk il-mudelli jenħtieġ jiġu emendati u kkoreġuti u jsiru aktar komprensivi.

               (2)Għall-finijiet tat-trasparenza u l-kompletezza, meta japplika għal approvazzjoni tat-tip tal-UE, il-manifattur tal-magni jenħtieġ jinkludi kopja tar-rapporti tad-dimostrazzjoni ta’ testijiet speċifiċi fil-folder tal-informazzjoni.

               (3)Sabiex jiġu armonizzati u faċilitati l-proċeduri għall-kalkolu tal-emissjonijiet ta' inkwinanti gassużi għall-monitoraġġ waqt is-servizz tal-magni mobbli mhux tat-triq skont ir-Regolament Delegat tal-Kummissjoni (UE) 2017/655
                  3
               , ix-xogħol ta’ referenza u l-massa tas-CO2 ta’ referenza użati għal dak il-kalkolu jenħtieġ jiġu ddikjarati fl-addendum tal-mudell taċ-ċertifikat tal-approvazzjoni tat-tip tal-UE u fil-format uniku tar-rapport tat-test.

               (4)Għall-finijiet tal-armonizzazzjoni tat-teknoloġija użata fil-pakkett leġiżlattiv kollu relatat mal-limiti tal-emissjonijiet u l-approvazzjoni tat-tip tal-magni b’kombustjoni interna għall-makkinarju mobbli mhux tat-triq, u biex tiġi ċċarata t-tifsira tagħhom, it-termini “ċilindrata” (cylinder displacement) u “ċilindrata” (engine displacement) li jidhru fir-Regolament ta’ Implimentazzjoni tal-Kummissjoni (UE) 2017/656 jenħtieġ jinbidlu bit-termini “ċilindrata għal kull ċilindru” u “ċilindrata totali tal-magna”.

               (5)Fl-aħħar nett, wara l-pubblikazzjoni tar-Regolament ta’ Implimentazzjoni tal-Kummissjoni (UE) 2017/656, ġew identifikati tipi differenti ta’ żbalji minuri li jeħtieġ jiġu kkoreġuti. B’mod partikolari, jenħtieġ isiru ċerti bidliet f’dispożizzjonijiet li għandhom kontradizzjonijiet jew informazzjoni żejda u jenħtieġ jiġu kkoreġuti ċerti referenzi u numerazzjoni.

               (6)B’mod partikolari, il-punti 10. sa 11.2 tal-mudell għall-format uniku tar-rapport tat-test jenħtieġ jiġu kkoreġuti biex ikunu jirriflettu sew it-terminoloġija tar-Regolament (UE) 2016/1628.

               (7)Għaldaqstant, jenħtieġ li r-Regolament ta’ Implimentazzjoni tal-Kummissjoni (UE) 2017/656 jiġi emendat u kkoreġut skont dan,

               (8)Il-miżuri previsti f’dan ir-Regolament huma skont l-opinjoni tal-Kumitat Tekniku – Vetturi bil-Mutur,

               ADOTTAT DAN IR-REGOLAMENT:

               Artikolu 1

               Emendi fir-Regolament ta’ Implimentazzjoni tal-Kummissjoni (UE) 2017/656

               Ir-Regolament ta’ Implimentazzjoni tal-Kummissjoni (UE) 2017/656 hu emendat kif ġej:

               (1)jiddaħħal l-Artikolu 12a li ġej:

               “Artikolu 12 a

               Dispożizzjonijiet tranżitorji

               1.Minkejja l-applikazzjoni tad-dispożizzjonijiet ta’ dan ir-Regolament, kif emendat bir-Regolament Delegat tal-Kummissjoni (UE) 2018/ [OJ Please insert the number of this Regulation], sal-31 ta’ Diċembru 2018, l-awtoritajiet tal-approvazzjoni għandhom ikomplu jagħtu l-approvazzjonijiet tat-tip lit-tipi ta’ magni jew lill-familji ta’ magni skont dan ir-Regolament, fil-verżjoni tiegħu applikabbli fi [OJ Please insert the date immediately preceding the date of entry into force of this Regulation].

               2.Minkejja l-applikazzjoni tad-dispożizzjonijiet ta’ dan ir-Regolament, kif emendat bir-Regolament Delegat tal-Kummissjoni (UE) 2018/ [Please insert the number of this Regulation], sat-30 ta’ Ġunju 2019, l-Istati Membri għandhom ikomplu jippermettu t-tqegħid fis-suq tal-magni bbażati fuq tip ta’ magna approvat skont dan ir-Regolament, fil-verżjoni tiegħu applikabbli fi [OJ Please insert the date immediately preceding the date of entry into force of this Regulation].”;

               (2)L-Anness I hu emendat skont l-Anness I ta’ dan ir-Regolament;

               (3)l-Anness IV hu emendat skont l-Anness IV ta’ dan ir-Regolament.

               Artikolu 2

               Korrezzjonijiet fir-Regolament ta’ Implimentazzjoni tal-Kummissjoni (UE) 2017/656

               Ir-Regolament ta’ Implimentazzjoni tal-Kummissjoni (UE) 2017/656 hu kkoreġut kif ġej:

               (1)L-Anness I hu kkoreġut skont l-Anness II ta’ dan ir-Regolament.

               (2)fl-Anness II, l-Appendiċi 1 u l-Appendiċi 2 huma kkoreġuti skont l-Anness III ta’ dan ir-Regolament;

               (3)fl-Anness III, l-Appendiċi 1, it-Tabella 1, id-disa’ ringiela, fl-ewwel kolonna, il-kliem “Il-kodiċi applikabbli ta’ eżenzjoni (EM) jew il-kodiċi ta’ tranżizzjoni (TM) mill-kolonna 4 tat-Tabella 1 tal-Appendiċi 2 tal-Anness II” jinbidel bil-kliem “Il-kodiċi applikabbli ta’ eżenzjoni (EM) jew il-kodiċi ta’ tranżizzjoni (TR) mill-kolonna 4 tat-Tabella 1 tal-Appendiċi 2 tal-Anness II”;

               (4)fl-Anness IV, l-Addendum taċ-ċertifikat tal-approvazzjoni tat-tip tal-UE hu kkoreġut skont l-Anness V ta’ dan ir-Regolament.

               (5)L-Anness V hu kkoreġut skont l-Anness VI ta’ dan ir-Regolament;

               (6)l-Anness VI hu kkoreġut skont l-Anness VII ta’ dan ir-Regolament;

               (7)l-Anness IX hu kkoreġut skont l-Anness VIII ta’ dan ir-Regolament.

               Artikolu 3

               Id-dħul fis-seħħ

               Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.

               Dan ir-Regolament għandu jorbot fl-intier tiegħu u japplika direttament fl-Istati Membri kollha.

               Magħmul fi Brussell, 27.4.2018

                     Għall-Kummissjoni

                     Il-President
                     Jean-Claude JUNCKER

                     (1)

                        ĠU L 252, 16.9.2016, p. 53

                     (2)

                        Ir-Regolament ta’ Implimentazzjoni tal-Kummissjoni (UE) 2017/656 tad-19 ta’ Diċembru 2016 li jistabbilixxi r-rekwiżiti amministrattivi relatati mal-limiti tal-emissjonijiet u l-approvazzjoni tat-tip għall-magni b’kombustjoni interna għal makkinarju mobbli mhux tat-triq skont ir-Regolament (UE) 2016/1628 tal-Parlament Ewropew u tal-Kunsill (ĠU L 102, 13.4.2017, p. 364)

                     (3)

                        Ir-Regolament Delegat tal-Kummissjoni (UE) 2017/655 tad-19 ta’ Diċembru 2016 li jissupplimenta r-Regolament (UE) 2016/1628 tal-Parlament Ewropew u tal-Kunsill fir-rigward tal-monitoraġġ tal-emissjonijiet ta’ inkwinanti gassużi mill-magni b’kombustjoni interna fis-servizz installati f’makkinarju mobbli mhux tat-triq (ĠU L 102, 13.4.2017, p. 334).

    ---documentbreak---

               ANNESS I

               L-Anness I tar-Regolament ta’ Implimentazzjoni tal-Kummissjoni (UE) 2017/656 hu emendat kif ġej:

               (1)Il-Parti A hi emendata kif ġej:

               (a)il-punt 1.5.1. jinbidel b’dan li ġej:

               “1.5.1.Meta applikabbli, kopja tar-rapporti ta’ dimostrazzjoni stipulati fil-punti 10.5.1. u 13.4.1. tal-Appendiċi 1 tal-Anness IV tar-Regolament Delegat tal-Kummissjoni (UE) 2017/654;

               (b)jiżdiedu l-punti 1.5.2. u 1.5.3. li ġejjin:

               “1.5.2.Meta applikabbli, deskrizzjoni tal-konnessjoni għar-reġistri, u l-metodu biex jinqraw, li huma stipulati fil-punt 5.2.1.1.(e) tal-Appendiċi 1 tal-Anness IV tar-Regolament Delegat tal-Kummissjoni (UE) 2017/654 u fil-punt 4.1. tal-Appendiċi 2 ta’ dak l-Anness;

               1.5.3.Meta t-tip tal-magna jew il-familja tal-magna jkunu membru tal-familja tal-magni NCD, bi qbil mal-awtorità tal-approvazzjoni, inkella tista’ tingħata ġustifikazzjoni għall-appartenenza tagħhom flimkien mal-informazzjoni mitluba fil-punti 1.5., 1.5.1. u 1.5.2. dwar il-familja tal-magni NCD;”;

               (c)il-punt 1.6.1. jinbidel b’dan li ġej:

               “1.6.1.Meta applikabbli, kopja tar-rapporti ta’ dimostrazzjoni stipulati fil-punt 9.3.6.1. tal-Appendiċi 4 tal-Anness IV tar-Regolament Delegat tal-Kummissjoni (UE) 2017/654;

                (d) jiżdiedu l-punti 1.6.2. u 1.6.3. li ġejjin:

               “1.6.2.Meta applikabbli, deskrizzjoni tal-konnessjoni għar-reġistri, u l-metodu biex jinqraw, li huma stipulati fil-punt 5.4. tal-Appendiċi 4 tal-Anness IV tar-Regolament Delegat tal-Kummissjoni (UE) 2017/654 u fil-punt 4.1. tal-Appendiċi 2 ta’ dak l-Anness;

               1.6.3.Meta t-tip tal-magna jew il-familja tal-magna jkunu membru tal-familja tal-magni PCD, bi qbil mal-awtorità tal-approvazzjoni, inkella tista’ tingħata ġustifikazzjoni għas-sħubija tagħhom flimkien mal-informazzjoni mitluba fil-punti 1.6., 1.6.1. u 1.6.2. dwar il-familja tal-magni PCD;”;

               (2)L-Appendiċi 3 hu emendat kif ġej:

               (a)Il-Parti B hi emendata kif ġej:

               (i)il-punt 2.10.4. jinbidel b’dan li ġej:

               “2.10.4.Oħrajn: Iva/Le

               (jekk iva, imla t-taqsima 3.10.4. u agħti dijagramma skematika tal-pożizzjoni u l-ordni tal-apparat)”;

               (ii)il-punt 2.11.9. jinbidel b’dan li ġej:

               “2.11.9.Apparat jew karatteristiċi oħrajn li għandhom influwenza qawwija fuq l-emissjonijiet: Iva/Le

               (jekk iva, imla t-taqsima 3.11.7.)”;

               (b)fil-Parti C, it-tabella hi emendata kif ġej:

               (i)tiżdied ir-ringiela li ġejja bin-numru 3.4.6.1.:

                        “3.4.6.1.

                        F’każ ta’ RMCs, in-numru tal-RMC ta’ prekundizzjonament qabel it-test NRSC tal-RMC

                        X

                        Minimu ta’ 0,5”;

               (ii)jiżdiedu r-ringieli li ġejjin bin-numri minn 3.10.3. sa 3.10.4.1.:

                        “3.10.3.

                        Injezzjoni tal-arja

                        3.10.3.1.

                        Prinċipju ta’ tħaddim:

                        X

                        3.10.4.

                        Oħrajn:

                        3.10.4.1.

                        Tip(i):

                        X

                        ”;

               (iii)tiżdied ir-ringiela li ġejja bin-numru 3.11.1.3.1.:

                        “3.11.1.3.1.

                        Kundizzjonijiet tat-test għall-kejl:

                        X

                        X

                        ”;

               (iv)jiżdiedu r-ringieli li ġejjin bin-numri 3.11.7. u 3.11.7.1.:

                        “3.11.7.

                        Apparati u elementi oħrajn

                        3.11.7.1.

                        Tip(i):

                        X

                        ”.

               ANNESS II

               L-Anness I tar-Regolament ta’ Implimentazzjoni tal-Kummissjoni (UE) 2017/656 hu kkoreġut kif ġej:

               (1)fil-Parti A, il-punt 1.3. jinbidel b’dan li ġej:

               “1.3.
                     Dikjarazzjoni tal-manifattur dwar il-konformità tat-tip tal-magna jew tal-familja tal-magna mal-limiti tal-emissjonijiet tal-egżost stabbiliti fl-Anness II tar-Regolament (UE) 2016/1628 fir-rigward ta’ fjuwils likwidi, taħlitiet ta’ fjuwils jew emulsjonijiet ta’ fjuwils speċifikati minbarra dawk stabbiliti fil-punt 1.2.2. tal-Anness I tar-Regolament Delegat tal-Kummissjoni (UE) 2017/654;”;

               (a)Il-Parti B hi kkoreġuta kif ġej:

               (b)il-punt 2.1.3.2. jinbidel b’dan li ġej:

               “2.1.3.2. Fil-kolonna korrispondenti tat-tabella, is-salib (X) jidentifika l-iskopijiet li huwa maħsub għalihom kull element:

               (a)“Test” tfisser informazzjoni meħtieġa għat-twettiq tat-test tal-emissjonijiet,

               (b)“Installazzjoni” tfisser informazzjoni meħtieġa għall-installazzjoni f’makkinarju mobbli mhux tat-triq, u

               (c)“Omologazzjoni” tfisser informazzjoni meħtieġa għal kull spezzjoni li tikkonferma li l-magna taqbel mal-karatteristiċi tat-tip tal-magna speċifikat u, meta applikabbli, tal-familja tal-magna speċifikata.

               Il-kolonni “test”, “installazzjoni” u “omologazzjoni” qed jingħataw biss għal skopijiet ta’ informazzjoni, u jistgħu jitħallew barra mid-dokument ta’ informazzjoni mressaq lill-awtorità tal-approvazzjoni.”;

               (c)fil-punt 4.2., it-tieni paragrafu jinbidel b’dan li ġej:

               “Id-deżinjazzjoni tal-familja tal-magna għandha tidentifika b’mod ċar u b’mod inekwivoku dawk il-magni li jippreżentaw kombinazzjoni unika ta’ karatteristiċi tekniċi għal dawk l-entrati stabbiliti fil-Parti B tal-Appendiċi 3 applikabbli għall-familja partikolari tal-magna.

               (2)L-Appendiċi 3 hu kkoreġut kif ġej:

               (a)Il-Parti B hi kkoreġuta kif ġej:

               (i) il-punt 2.5. jinbidel b’dan li ġej:

               “2.5. Il-firxa taċ-ċilindrata għal kull ċilindru (cm3): ……………………”;

               (ii) il-punt 2.8.3. jinbidel b’dan li ġej:

               “2.8.3. lista ta’ fjuwils addizzjonali, taħlitiet ta’ fjuwils jew emulsjonijiet ta’ fjuwils li jistgħu jintużaw mill-magna, kif dikjarat mill-manifattur skont il-punt 1.2.3. tal-Anness I tar-Regolament Delegat tal-Kummissjoni (UE) 2017/654 (agħti referenza għall-istandard jew l-ispeċifikazzjoni rikonoxxuti): …………………”;

               (b)fil-Parti C, it-tabella hi kkoreġuta kif ġej:

               (i)ir-ringiela bin-numru 3.4.6. tinbidel b’dan li ġej:

                        “3.4.6.

                        Pre-kundizzjonament għat-test NRSC tal-RMC: Operazzjoni bi stat stabbli/RMC:

                        X

                        ”;

               (ii) ir-ringieli bin-numri 3.6.4. u 3.6.5. jinbidlu b’dan li ġej:

                        “3.6.4.

                        Ċilindrata totali tal-magna (cm3):

                        X

                        3.6.5.

                        Ċilindrata għal kull ċilindru bħala % tal-magna referenzjarja:

                        X

                        Jekk il-familja tal-magna”;

               (iii)ir-ringieli bin-numri 3.8.3. u 3.8.3.1. jinbidlu b’dan li ġej:

                        “3.8.3.

                        Apparat għat-tkessiħ tal-arja taċ-ċarġ: Iva/Le

                        X

                        X

                        3.8.3.1.

                        Tip: arja-arja/arja-ilma/oħrajn (speċifika)

                        X

                        ”;

               (iv)fir-ringiela bin-numru 3.8.3.4., in-numru “3.8.3.4.” isir “3.8.3.3.”;

               (v)ir-ringiela bin-numru 3.10.1.1. tinbidel b’dan li ġej:

                        “3.10.1.1.

                        Karatteristiċi: imkessaħ/mhux imkessaħ, pressjoni għolja/pressjoni baxxa/oħrajn (speċifika):

                        X

                        ”;

               (vi)ir-ringiela bin-numru 3.11.1.3. tinbidel b’dan li ġej:

                        “3.11.1.3.

                        Temperatura minima fil-bokka sal-ewwel apparat ta’ postrattament (gradi C), jekk iddikjarat:

                        X

                        X

                        ”;

               (vii)ir-ringiela bin-numru 3.14.2. tinbidel b’dan li ġej:

                        “3.14.2.

                        Regolaturi tal-pressjoni/vaporizzaturi

                        “.

               ANNESS III

               L-Anness III tar-Regolament ta’ Implimentazzjoni tal-Kummissjoni (UE) 2017/656 hu kkoreġut kif ġej:

               (1)fl-Appendiċi 1, it-Taqsima 2, il-punt 3 jinbidel b’dan li ġej:

               “3.
                     Kodiċi ta’ Eżenzjoni (EM)/kodiċi ta’ tranżizzjoni (TR)(6): ………………………..”;

               (2)fit-Taqsima 2, it-Tabella 1 hi kkoreġuta kif ġej:

               (i)fl-intestatura tal-kolonna 4, il-kliem “Il-kodiċi ta’ Eżenzjoni (EM) jew il-kodiċi ta’ tranżizzjoni (TM) (kolonna 4)” jinbidel bil-kliem “Il-kodiċi ta’ Eżenzjoni (EM) jew il-kodiċi ta’ tranżizzjoni (TR) (kolonna 4)”;

               (ii)fl-ewwel ringiela, fil-kolonna 5 (“Test għal informazzjoni supplimentari”), il-kliem “MAGNA MHUX GĦALL-UŻU F’MAKKINARJU TAL-UE” jinbidel bil-kliem “MAGNA MHUX GĦALL-UŻU F’MAKKINARJU MOBBLI MHUX TAT-TRIQ TAL-UE”.

               ANNESS IV

               L-Anness IV tar-Regolament ta’ Implimentazzjoni tal-Kummissjoni (UE) 2017/656 hu emendat kif ġej:

               (1)fl-Addendum taċ-ċertifikat tal-approvazzjoni tat-tip tal-UE, jiżdiedu l-punti 11.3. sa 11.3.2. li ġejjin:

               “11.3.Valuri ta’ referenza tal-monitoraġġ fis-servizz(9)

               11.3.1.Xogħol ta’ referenza (kWh): ………..

               11.3.2.Massa tas-CO2 ta’ referenza (g): ……….”;

               (2)fin-noti ta’ spjegazzjoni tal-Anness IV, tiżdied in-nota ta’ spjegazzjoni (9) li ġejja:

               “(9)Applikabbli biss għall-magni tas-sottokategoriji NRE-v-5 u NRE-v-6 ittestjati b’NRTC.”;

               ANNESS V

               Fl-Anness IV tar-Regolament ta’ Implimentazzjoni tal-Kummissjoni (UE) 2017/656, l-Addendum taċ-ċertifikat tal-approvazzjoni tat-tip tal-UE hu kkoreġut kif ġej:

               (1)Il-punti 2.11.8., 2.11.9. u 2.11.10. jinbidlu b’dan li ġej:

               “2.11.8.Apparat ieħor ta’ postrattament (speċifika): ……………………

               2.11.9.Apparat jew karatteristiċi oħra li għandhom influwenza qawwija fuq l-emissjonijiet (speċifika): ……………………………”;

               (2)fil-punt 3.6.4. tat-tieni kolonna “Deskrizzjoni tal-Element”, il-kliem “Ċilindrata (cm3):” jinbidel bil-kliem “Ċilindrata totali tal-magna (cm3):”;

               ANNESS VI

               L-Anness V tar-Regolament ta’ Implimentazzjoni tal-Kummissjoni (UE) 2017/656 hu kkoreġut kif ġej:

               (1)fil-punt 3.1., il-kliem introduttorju tal-ewwel paragrafu jinbidel b’dan li ġej:

               “Eżempju ta’ numru tal-approvazzjoni tat-tip tal-UE ta’ magna NRSh-v-1b li taħdem bil-petrol, maħruġ min-Netherlands, li ġiet estiża tliet darbiet:”;

               (2)fil-punt 3.2., il-kliem introduttorju tal-ewwel paragrafu jinbidel b’dan li ġej:

               “Eżempju ta’ numru tal-approvazzjoni tat-tip tal-UE ta’ magna NRE-c-3 tat-tip 1A li tuża żewġ tipi ta’ fjuwil, li taħdem bi fjuwil gassuż tat-tip LN2 (kompożizzjoni speċifika ta’ gass naturali likwifikat / bijometan likwifikat li twassal għal fattur λ-xift li ma jvarjax b’aktar minn 3 fil-mija mill-fattur λ-xift tal-gass G20 speċifikat fl-Anness I tar-Regolament Delegat tal-Kummissjoni (UE) 2017/654, u li l-kontenut tal-etan tagħha ma jaqbiżx il-1,5 fil-mija), li għadu ma ġiex estiż, maħruġ minn Franza:”;

               (3)fil-punt 3.3., il-kliem introduttorju tal-ewwel paragrafu jinbidel b’dan li ġej:

               “Eżempju ta’ numru tal-approvazzjoni tat-tip tal-UE ta’ magna RLL-v-1 skont il-limiti tal-emissjonijiet tal-SPE li taħdem bid-diżil, maħruġ mill-Awstrija, li ġie estiż darbtejn:”.

               ANNESS VII

               L-Anness VI tar-Regolament ta’ Implimentazzjoni tal-Kummissjoni (UE) 2017/656 hu kkoreġut kif ġej:

               (1)il-punt 2.6. jinbidel b’dan li ġej:

               “2.6. Ir-rapport tat-test jista’ jiġi ppreżentat stampat fuq karta jew b’format elettroniku miftiehem bejn il-manifattur, is-servizz tekniku u l-awtorità tal-approvazzjoni.”;

               (2)L-Appendiċi 1 hu kkoreġut kif ġej:

               (i)il-punti 10. sa 11.2. jinbidlu b’dan li ġej:

               “10.Informazzjoni dwar it-twettiq tat-test tranżitorju (jekk applikabbli):

               10.1.Ċiklu (immarka ċ-ċiklu b’X) li jrid jiġi dikjarat fit-Tabella 8:

               It-Tabella 8:

               Ċiklu tat-test tranżitorju:

                        NRTC

                        LSI-NRTC

               10.2.Fatturi ta’ deterjorament tat-test tranżitorju:

               10.2.1.Fattur ta’ Deterjorament (DF): ikkalkulat/fiss

               10.2.2.Il-valuri tal-Fattur ta’ Deterjorament (DF) u r-riżultati tal-emissjonijiet li jridu jiġu dikjarati fit-Tabella 9 jew fit-Tabella 10

               10.3. Riżultati tal-emissjonijiet tal-NRTC

               Tabella 9

               Il-valuri tal-Fatturi ta’ Deterjorament (DF) u r-riżultati tal-emissjonijiet għall-NRTC

                        DF

                        immultiplika/żid

                        CO

                        HC

                        NOx

                        HC+NOx

                        PM

                        PN

                        Emissjonijiet

                        CO (g/kWh)

                        HC (g/kWh)

                        NOx (g/kWh)

                        HC+NOx (g/kWh)

                        PM (g/kWh)

                        PN
                        (#/kWh)

                        Startjar ta’ magna kiesħa

                        Riżultati tat-test bi startjar sħun
                        bi/mingħajr riġenerazzjoni

                        Riżultat ponderat tat-test

                        kru/krd

                        immultiplika/żid

                        Riżultat ponderat tat-test bl-IRAFs

                        Riżultat tat-test finali bil-Fattur ta’ Deterjorament (DF)

               10.3.1.CO2 f’ċiklu sħun (g/kWh):

               10.3.2.NH3 medja taċ-ċiklu (ppm):

               10.3.3.Attività taċ-ċiklu għal test bi startjar sħun (kWh):

               10.3.4.CO2 ċ-ċiklu għat-test bi startjar sħun (g):

               10.4.Riżultati tal-emissjonijiet tal-LSI-NRTC

               It-Tabella 10:

               Il-valuri tal-Fatturi ta’ Deterjorament (DF) u r-riżultati tal-emissjonijiet għal-LSI- NRTC

                        DF

                        immultiplika/żid

                        CO

                        HC

                        NOx

                        HC+NOx

                        PM

                        PN

                        Emissjonijiet

                        CO (g/kWh)

                        HC (g/kWh)

                        NOx (g/kWh)

                        HC+NOx (g/kWh)

                        PM (g/kWh)

                        PN
                        (#/kWh)

                        riżultat tat-test
                        bi/mingħajr riġenerazzjoni

                        kru/krd

                        immultiplika/żid

                        Riżultat tat-test bl-IRAFs

                        Riżultat tat-test finali bil-Fattur ta’ Deterjorament (DF)

               10.4.1.CO2 f’ċiklu (g/kWh):

               10.4.2.NH3 medja taċ-ċiklu (ppm):

               10.4.3.Attività taċ-ċiklu (kWh):

               10.4.4.CO2 f’ċiklu (g):

               10.5.Sistema tal-kampjunar użata għat-test tranżitorju:

               10.5.1.Emissjonijiet gassużi:

               10.5.2.PM:

               10.5.3.Għadd ta’ partikuli:

               11.Riżultat finali tal-emissjonijiet

               11.1. Riżultati tal-emissjonijiet taċ-ċiklu li jridu jiġu dikjarati fit-Tabella 11.

               (3)

               Tabella 11

               Riżultat finali tal-emissjonijiet

                        Emissjonijiet

                        CO

                        (g/kWh)

                        HC

                        (g/kWh)

                        NOx

                        (g/kWh)

                        HC+NOx

                        (g/kWh)

                        PM

                        (g/kWh)

                        PN

                        (#/kWh)

                        Test

                        Ċiklu(1)

                        Riżultat finali tal-NRTC bil-Fattur ta’ Deterjorament (DF)(2).

                        Riżultat finali tat-test tranżitorju bil-Fattur ta’ Deterjorament (DF)(3)

               11.2.Riżultat tas-CO2(4):

               11.3.Valuri ta’ referenza tal-monitoraġġ fis-servizz(5)

               11.3.1.Xogħol ta’ referenza (kWh)(6):

               11.3.2.Massa tas-CO2 ta’ referenza (g)(7):";

               (ii)in-noti ta’ spjegazzjoni tal-Appendiċi 1 jinbidlu b’dan li ġej:

               “Noti ta’ spjegazzjoni tal-Appendiċi 1:

               (Ir-referenzi għan-noti f’qiegħ il-paġna, in-noti f’qiegħ il-paġna u n-noti ta’ spjegazzjoni ma għandhomx jitniżżlu fir-rapport tat-test)

               (1) Għall-NRSC indika ċ-ċiklu nnutat fil-punt 9.1. (it-Tabella 4); għat-test tranżitorju indika ċ-ċiklu nnutat fil-punt 10.1. (it-Tabella 8).

               (2) Kopja tar-“Riżultati finali tat-test bil-Fattur ta’ Deterjorament (DF)” mit-Tabella 6.

               (3) Kopja tar-“Riżultati finali tat-test bil-Fattur ta’ Deterjorament (DF)” mit-Tabella 9 jew mit-Tabella 10, kif applikabbli.

               (4) Għat-tip tal-magna jew il-familja tal-magna li jiġu ttestjati b’NRSC u b’ċiklu tranżitorju, indika l-valuri tal-emissjonijiet tas-CO2 f’ċiklu sħun mill-NRTC nnutat fil-punt 10.3.4. jew il-valuri tal-emissjonijiet tas-CO2 mil-LSI-NRTC nnutat fil-punt 10.4.4. Għal magna li tkun ġiet ittestjata biss b’NRSC, indika l-valuri tal-emissjonijiet tas-CO2 mogħtija f’dak iċ-ċiklu nnutat mill-punt 9.3.3.

               (5)Applikabbli biss għall-magni tas-sottokategoriji NRE-v-5 u NRE-v-6 ittestjati b’NRTC.

               (6)Indika l-valur tal-attività taċ-ċiklu għal test bi startjar sħun mill-NRTC nnutat fil-punt 10.3.3.

               (7)Indika l-valur tas-CO2 f’ċiklu għall-valur tat-test bi startjar sħun mill-NRTC nnutat fil-punt 10.3.4.”.

               ANNESS VIII

               Il-punti 2.4.4. sa 2.4.4.3. tal-Anness IX tar-Regolament ta’ Implimentazzjoni tal-Kummissjoni (UE) 2017/656 jinbidlu b’dan li ġej:

               “2.4.4. Ċilindrata għal kull ċilindru

               2.4.4.1. Magna b’ċilindrata għal kull ċilindru ≥ 750 cm3

               Sabiex il-magni b’ċilindrata għal kull ċilindru ≥ 750 cm3 jitqiesu li jappartjenu għall-istess familja tal-magni, il-firxa taċ-ċilindrata tagħhom għal kull ċilindru ma għandhiex taqbeż il-15 fil-mija tal-akbar ċilindrata għal kull ċilindru fil-familja tal-magna.

               2.4.4.2. Magna b’ċilindrata għal kull ċilindru < 750 cm3

               Sabiex il-magni b’ċilindrata għal ċilindru individwali < 750 cm3 jitqiesu li jappartjenu għall-istess familja tal-magni, il-firxa taċ-ċilindrata tagħhom għal kull ċilindru ma għandhiex taqbeż it-30 fil-mija tal-akbar ċilindrata għal kull ċilindru fil-familja tal-magna.

               2.4.4.3. Magna b’firxa akbar fiċ-ċilindrata għal kull ċilindru

               Minkejja l-punti 2.4.4.1. u 2.4.4.2., magni b’ċilindrata għal kull ċilindru li taqbeż il-firxa definita fil-paragrafi 2.4.4.1. u 2.4.4.2. jistgħu jitqiesu li jappartjenu għall-istess familja tal-magna soġġetti għall-approvazzjoni tal-awtorità tal-approvazzjoni. L-approvazzjoni għandha tkun ibbażata fuq elementi tekniċi (kalkoli, simulazzjonijiet, riżultati tal-esperimenti eċċ.) li juru li jekk tinqabeż il-firxa, ma jkunx hemm influwenza sinifikanti fuq l-emissjonijiet tal-egżost.”.


title: REGOLAMENT TA’ IMPLIMENTAZZJONI TAL-KUMMISSJONI (UE) .../... li jistabbilixxi r-regoli ta’ proċedura tal-Bord(ijiet) tal-Appell tal-Aġenzija tal-Unjoni Ewropea għall-Ferroviji

text:
               REGOLAMENT TA’ IMPLIMENTAZZJONI TAL-KUMMISSJONI (UE) .../...

               ta’ 13.6.2018

               li jistabbilixxi r-regoli ta’ proċedura tal-Bord(ijiet) tal-Appell tal-Aġenzija tal-Unjoni Ewropea għall-Ferroviji

               (Test b’rilevanza għaż-ŻEE)

               IL-KUMMISSJONI EWROPEA,

               Wara li kkunsidrat it-Trattat dwar il-Funzjonament tal-Unjoni Ewropea,

               Wara li kkunsidrat ir-Regolament (UE) 2016/796 tal-Parlament Ewropew u tal-Kunsill tal-11 ta’ Mejju 2016 dwar l-Aġenzija tal-Unjoni Ewropea għall-Ferroviji u li jħassar ir-Regolament (KE) Nru 881/2004
                  1
               , u b’mod partikulari l-Artikolu 55(5) tiegħu,

               Billi:

               (1)Ir-Regolament (UE) 2016/796 jagħti s-setgħa lill-Bord ta’ Tmexxija tal-Aġenzija tal-Unjoni Ewropea għall-Ferroviji (“l-Aġenzija”) jistabbilixxi Bord tal-Appell wieħed jew iktar li għandhom ikunu responsabbli għall-proċeduri ta’ appell u ta’ arbitraġġ imsemmija fl-Artikoli 58 u 61 ta’ dak ir-Regolament.

               (2)Minħabba li r-Regolament (UE) 2016/796 jistabbilixxi biss il-prinċipji essenzjali tal-ipproċessar tal-appelli, jeħtieġ li jiġu stabbiliti r-regoli ta’ proċedura tal-Bord tal-Appell, fosthom ir-regoli tal-votazzjoni, il-proċeduri biex jitressaq appell u l-kundizzjonijiet għar-rimborż tal-ispejjeż tal-membri tiegħu. Fuq proposta tal-Aġenzija, jenħtieġ li l-Kummissjoni tistabbilixxi r-regoli ta’ proċedura tal-Bord tal-Appell wara li tikkonsulta lill-Bord ta’ Tmexxija tal-Aġenzija.

               (3)Jenħtieġ li l-Bord ta’ Tmexxija tal-Aġenzija jistabbilixxi tal-inqas Bord tal-Appell wieħed bħala korp permanenti sabiex jiżgura l-konsistenza u l-koerenza fit-teħid tad-deċiżjonijiet u sabiex inaqqas il-piż amministrattiv u l-ħatra tal-membri kull darba li jkun hemm appell jew li ssir talba għal arbitraġġ, li hi ħaġa li tieħu ħafna ħin, u sabiex juża l-għarfien espert individwali u kollettiv tal-membri tiegħu.

               (4)Il-Bord ta’ Tmexxija tal-Aġenzija jista’ jistabbilixxi l-Bord(ijiet) tal-Appell bi tliet jew ħames membri u bl-istess għadd ta’ sostituti, skont l-Artikolu 55(4) tar-Regolament (UE) 2016/796.

               (5)Sabiex ikun żgurat li l-Bord tal-Appell ikun jista’ jaħdem bla xkiel u b’mod effiċjenti, jenħtieġ li wieħed mill-membri jinħatar bħala l-President tal-Bord tal-Appell. Huwa essenzjali li l-President jiżgura l-kwalità u l-konsistenza tad-deċiżjonijiet tal-Bord tal-Appell.

               (6)Jenħtieġ li l-Bord tal-Appell ikun megħjun fit-twettiq ta’ dmirijietu minn reġistratur u minn relatur. Jenħtieġ li jiġu stabbiliti biċ-ċar il-ħatra tagħhom, kif ukoll ir-rwoli u l-kompiti tagħhom. Jenħtieġ li jinħatar relatur għal kull proċediment u li l-Bordijiet tal-Appell kollha jaqsmu s-servizzi tar-reġistratur bejniethom.

               (7)Jenħtieġ li tkun prevista l-possibbiltà li jkun hemm linji gwida speċifiċi li jinħarġu mill-Bord tal-Appell biex jikkumplimentaw lil dawn ir-regoli ta’ proċedura b’arranġamenti prattiċi.

               (8)Il-miżuri previsti f’dan ir-Regolament huma skont l-opinjoni tal-Kumitat imsemmi fl-Artikolu 81(1) tar-Regolament (UE) 2016/796,

               ADOTTAT DAN IR-REGOLAMENT:

               KAPITOLU I

               Stabbiliment u organizzazzjoni

               Artikolu 1 — Stabbiliment

               1.Ir-regoli stabbiliti f’dan ir-Regolament għall-Bord tal-Appell għandhom japplikaw għal kull Bord tal-Appell li jiġi stabbilit permezz ta’ deċiżjoni tal-Bord ta’ Tmexxija tal-Aġenzija.  Minn hawn ’il quddiem, il-Bordijiet kollha ta’ dan it-tip qed jissejħu “il-Bord tal-Appell”.

               2.Sabiex ikun żgurat li s-sejbiet kollha jingħataw fl-iskadenzi preskritti kif ukoll li l-ġurisprudenza tkun ta’ kwalità u tkun konsistenti, wieħed mill-Bordijiet tal-Appell stabbiliti skont l-Artikolu 55 tar-Regolament (UE) 2016/796 għandu jkun permanenti.

               Artikolu 2 — Membri

               1.Minn hawn ’il quddiem, il-President, il-membri l-oħrajn u s-sostituti li flimkien jiffurmaw il-Bord tal-Appell jissejħu “il-membri” sakemm ma jkunx indikat mod ieħor.

               2.Il-mandat tal-membri kollha għandu jibda u jispiċċa fid-dati stabbiliti fid-deċiżjoni tal-ħatra. Id-data tista’ tiġi stabbilita billi titqies xi funzjoni jew billi jitqies it-tmiem tal-proċedimenti. Skont l-Artikolu 56(1) tar-Regolament (UE) 2016/796, il-mandat ta’ membru tal-Bord tal-Appell ma għandux ikun ta’ iktar minn erba’ snin u jista’ jiġġedded darba waħda biss.

               3.F’kull Bord tal-Appell stabbilit għandu jiġi żgurat li jkun hemm membri b’għarfien espert tekniku, legali u proċedurali u/jew b’esperjenza f’dawn l-oqsma.

               Artikolu 3 — Sostituzzjoni

               1.Kull membru tal-Bord tal-Appell li ma jkunx jista’ jaqdi l-funzjonijiet tiegħu, jew li jkun qed jirriskja li ma jkunx jista’ jagħmel dan, għandu javża lill-President mingħajr dewmien żejjed b’dan.

               2.F’każijiet fejn il-President ma jkunx disponibbli, il-Bord tal-Appell għandu jiddeċiedi liema membru minn fost il-membri l-oħrajn li jiffurmawh għandu jaġixxi bħala l-President.

               3.Il-President għandu jaħtar lil wieħed mis-sostituti bħala membru.

               4.Il-ħatriet ta’ sostituzzjoni msemmijin fil-paragrafi 2 u 3 għandhom isiru għall-perjodu taż-żmien kollu li matulu l-membru jew il-President li jkunu ġew sostitwiti jkun għadhom ma jistgħux jaġixxu bħala tali u tal-inqas sa ma jintemmu l-proċedimenti ta’ appell jew ta’ arbitraġġ li jkunu għaddejjin.

               5.Jekk il-persuna tibqa’ mhix disponibbli għal iktar minn 12-il xahar jew issir indisponibbli b’mod permanenti, il-Bord ta’ Tmexxija tal-Aġenzija għandu jaħtar membru jew President ġdid, kif ukoll sostitut għalih skont il-bżonn.

               Artikolu 4 — Rwol tal-President

               1.Il-President tal-Bord tal-Appell għandu jippresiedi fuq il-proċedimenti ta’ appell u ta’ arbitraġġ.

               2.Il-President għandu jiżgura l-kwalità u l-konsistenza tad-deċiżjonijiet tal-Bord tal-Appell.

               3.Għal kull proċediment, il-President għandu jaħtar relatur minn fost il-membri tal-Bord tal-Appell.

               4.Flimkien mar-reġistratur, il-President għandu jiżgura li r-regoli ta’ proċedura stabbiliti f’dan ir-Regolament jiġu implimentati sewwa.

               5.F’każ li l-Bord ta’ Tmexxija tal-Aġenzija jkun ħatar diversi Bordijiet tal-Appell, il-Presidenti tagħhom għandhom jistabbilixxu flimkien metodoloġija biex jitqassmu l-proċedimenti u għandhom javżaw lir-reġistratur dwar dan.

               Artikolu 5 — Rwol tar-relatur

               1.Ir-relatur għandu jeżamina l-appell b’mod preliminari u għandu jippreżenta r-riżultati ta’ dak l-eżami lill-membri l-oħrajn tal-Bord tal-Appell.

               2.Ir-relatur għandu jħejji abbozz tas-sejbiet tal-Bord tal-Appell.

               Artikolu 6 — Sede tal-Bord tal-Appell

               Is-sede tal-Bord tal-Appell għandha tkun is-sede tal-Aġenzija.

               Artikolu 7 — Ir-reġistratur

               1.Il-Bord tal-Appell għandu jkun megħjun fit-twettiq ta’ dmirijietu minn reġistratur.

               2.Ir-reġistratur għandu:

               (a)jirreġistra l-proċedimenti kollha b’numru ta’ reġistrazzjoni u javża lill-Bord tal-Appell u lill-partijiet kollha b’dan;

               (b)ikun responsabbli għall-wasla, għat-trażmissjoni u għall-ħżin sikur tad-dokumenti kollha li jkunu rilevanti għall-proċedimenti ta’ appell u ta’ arbitraġġ, għall-komunikazzjoni mal-partijiet u għal kull kompitu amministrattiv ieħor marbut mal-proċedimenti;

               (c)jinforma lill-partijiet mingħajr dewmien żejjed dwar min huma l-membri li se jisimgħu l-każ, kif ukoll dwar kull tibdil fihom;

               (d)jinforma lill-partijiet involuti fl-appell dwar id-dritt tagħhom li joġġezzjonaw għall-parteċipazzjoni ta’ xi membru partikulari fil-proċedura ta’ appell skont l-Artikolu 57(3) tar-Regolament (UE) 2016/796;

               (e)jiżgura li jiġi ppubblikat avviż dwar l-appell fuq is-sit web tal-Aġenzija, li jkun jinkludi tal-inqas id-data ta’ reġistrazzjoni tal-appell, isem il-partijiet u d-dettalji ta’ kuntatt tagħhom, il-lingwa tal-proċedimenti u d-deċiżjoni kkontestata;

               (f)jiċċekkja li jitħarsu l-limiti taż-żmien kollha u l-kundizzjonijiet formali l-oħrajn kollha biex jitressqu l-appelli u jgħarraf lill-Bord tal-Appell b’dan;

               (g)iżomm il-minuti tas-seduti ta’ smigħ, tal-eżami tax-xhieda jew tal-esperti u tad-deliberazzjonijiet tal-Bord tal-Appell;

               (h)jarkivja d-deċiżjonijiet kollha marbutin mal-proċedimenti kollha ta’ appell u ta’ arbitraġġ li joħroġ il-Bord tal-Appell;

               (i)jinkludi t-talbiet u s-sejbiet tal-Bord tal-Appell fis-sistema ta’ informazzjoni u komunikazzjoni msemmija fl-Artikolu 12 tar-Regolament (UE) 2016/796 (“punt uniku ta’ kuntatt”).

               Artikolu 8 — Ħatra tar-reġistratur u responsabbiltajiet tiegħu

               1.Lir-reġistratur għandu jaħtru l-Bord tal-Appell, fuq proposta tal-Aġenzija, minn fost il-persunal tagħha. F’każ li jkun hemm diversi Bordijiet tal-Appell, dan għandu jinħatar b’kunsens.

               2.Ir-reġistratur ma jista’ jieħu sehem fl-ebda kompitu jew proċediment tal-Aġenzija marbut ma’ deċiżjonijiet li jista’ jsir appell minnhom skont l-Artikolu 60 tar-Regolament (UE) 2016/796.

               3.Ir-reġistratur għandu jwettaq dmirijietu taħt is-superviżjoni tal-President tal-Bord tal-Appell u skont l-istruzzjonijiet tiegħu.

               4.Ir-reġistratur jista’ jkun megħjun minn persunal li għalih għandu japplika wkoll dan l-Artikolu.

               KAPITOLU II

               Appell

               Artikolu 9 — Tressiq ta’ appell u avviż dwaru

               1.Għandu jitressaq appell lill-Bord tal-Appell billi dan jintbagħat lir-reġistratur fil-format elettroniku previst għall-appelli fi żmien xahrejn mid-dati li jissemmew fl-Artikolu 59(2) tar-Regolament (UE) 2016/796.

               2.Skont il-każ, l-appell għandu jkun fih:

               (a)l-isem u l-indirizz tal-appellant;

               (b)meta l-appellant ikun ħatar rappreżentant, l-isem u l-indirizz tar-rappreżentant tiegħu;

               (c)indirizz tal-posta elettronika;

               (d)meta l-appellant ikun persuna ġuridika, għandu jagħti lir-reġistratur l-istrument jew l-istrumenti li jikkostitwuh u li jirregolawh jew silta reċenti mir-reġistru tal-kumpaniji, tad-ditti jew tal-assoċjazzjonijiet, jew kull prova oħra tal-eżistenza ġuridika tiegħu;

               (e)ir-referenza tad-deċiżjoni li qed tiġi kkontestata u r-rimedju li qed jitlob l-appellant;

               (f)l-argumenti invokati;

               (g)fejn ikun xieraq, in-natura ta’ kull evidenza ta’ appoġġ u dikjarazzjoni li tispjega l-fatti li għalihom qed tiġi ppreżentata l-evidenza ta’ appoġġ;

               (h)fejn ikun xieraq, applikazzjoni biex id-dokumenti jew xi partijiet minnhom jiġu ttrattati b’mod kunfidenzjali;

               (i)meta l-appellant ma jkunx il-persuna li lilha tkun ġiet indirizzata d-deċiżjoni kkontestata, ir-raġunijiet għaliex huwa jintlaqat b’mod dirett jew indirett mid-deċiżjoni u l-evidenza ta’ meta sar jaf l-ewwel darba bid-deċiżjoni.

               3.Jekk l-appell ma jkunx fih l-informazzjoni mniżżla fil-paragrafu 2, ir-reġistratur għandu jistipula perjodu ta’ mhux iktar minn għaxart ijiem tax-xogħol li fih l-appellant irid jibgħat dik l-informazzjoni. Ir-reġistratur jista’ jistabbilixxi t-tali perjodu ta’ żmien darba waħda biss. Matul dak il-perjodu, jiġi sospiż iż-żmien għall-finijiet tal-kalkolu tal-limitu taż-żmien stabbilit fl-Artikoli 58 u 62 tar-Regolament (UE) 2016/796.

               4.Ir-reġistratur għandu jgħarraf lill-Bord tal-Appell, lill-Aġenzija u lil kull parti oħra involuta li tkun tista’ tiġi identifikata li jkun tressaq appell fi żmien jum tax-xogħol wieħed minn meta jkun tressaq l-appell.

               Artikolu 10 — Kunfidenzjalità

               1.F’kull applikazzjoni għal trattament kunfidenzjali, għandhom jiġu identifikati l-kliem, id-dettalji, iċ-ċifri jew is-siltiet li qed jintalab li jiġu ttrattati b’mod kunfidenzjali u għandhom jingħataw ir-raġunijiet speċifiċi għal dan. Jekk ma tingħatax din l-informazzjoni, il-Bord tal-Appell jista’ jiċħad it-talba.

               2.Il-President għandu jiddeċiedi jekk l-informazzjoni indikata f’applikazzjoni skont l-Artikolu 9(2)(h) għandhiex titqies bħala informazzjoni kunfidenzjali jew le u għandu jiżgura li kull informazzjoni li titqies bħala informazzjoni kunfidenzjali ma tiġix ippubblikata.

               Artikolu 11 — Inammissibbiltà tal-appell

               Il-Bord tal-Appell jista’ jiddeċiedi li appell mhuwiex ammissibbli abbażi ta’ waħda mir-raġunijiet li ġejjin jew aktar:

               (a)jekk l-appell ma jissodisfax ir-rekwiżiti formali stabbiliti fl-Artikolu 9;

               (b)jekk l-appellant ikun qabeż il-limitu taż-żmien biex jagħmel l-appell;

               (c)jekk l-appell jitressaq kontra deċiżjoni li ma jistax isir appell minnha;

               (d)jekk l-appellant la jkun id-destinatarju tad-deċiżjoni kkontestata bl-appell u lanqas ma jkun jista’ juri li għandu interess dirett u individwali fiha.

               Artikolu 12 — Kunflitt ta’ interess

               1.Wara li jkun tressaq appell lill-Bord tal-Appell, kull membru li jidentifika kunflitt potenzjali ta’ interess b’rabta ma’ dan għandu jagħmel dikjarazzjoni motivata dwar dan skont l-Artikolu 57(2) tar-Regolament (UE) 2016/796 u jibgħatha lill-President.

               2.Il-partijiet involuti fl-appell għandhom jiġu infurmati b’kull dikjarazzjoni mingħajr dewmien żejjed.

               3.L-oġġezzjoni ta’ parti involuta fl-appell għandha tkun ammissibbli jekk issir fi żmien għaxart ijiem tax-xogħol mid-data meta l-parti li tkun għamlet l-oġġezzjoni tkun saret taf bil-fatti li wasslu għall-oġġezzjoni.

               4.Il-membru kkonċernat għandu jiġi mgħarraf bl-oġġezzjoni u għandu jiġi mistieden iwieġeb lill-President fi żmien ħamest ijiem tax-xogħol minn meta jirċievi n-notifika.

               5.Il-Bord tal-Appell għandu jiddeċiedi dwar l-esklużjoni tal-membru kkonċernat mill-proċedimenti skont l-Artikolu 57(2) tar-Regolament (UE) 2016/796 mingħajr dewmien żejjed. Il-membru kkonċernat ma għandux jieħu sehem f’dik id-deċiżjoni.

               6.L-esklużjoni tal-membru kkonċernat tkun temporanja u għandha tapplika għall-proċedimenti ta’ appell jew ta’ arbitraġġ li dwarhom tkun saret l-oġġezzjoni. Għandha tkun żgurata s-sostituzzjoni tal-membru jew tal-President li jkunu ġew esklużi skont l-Artikolu 3.

               Artikolu 13 — Proċedura ta’ reviżjoni interlokutorja

               1.Skont l-Artikolu 60 tar-Regolament (UE) 2016/796, kull appell minn deċiżjoni li l-Aġenzija tieħu skont l-Artikoli 14, 20, 21 u 22 tar-Regolament (UE) 2016/796 jew min-nuqqas tagħha li tieħu azzjoni fil-limiti taż-żmien applikabbli għandha ssirlu reviżjoni interlokutorja qabel ma jintbagħat lill-Bord tal-Appell biex dan jeżaminah.

               2.Malli jitressaq l-appell, l-Aġenzija għandu jkollha xahar biex tieħu waħda mill-azzjonijiet li ġejjin:

               (a)biex tirrettifika d-deċiżjoni tagħha jew in-nuqqas tagħha li tieħu azzjoni;

               (b)biex tikkonferma d-deċiżjoni kkontestata u tagħti r-raġunijiet tagħha għal dan;

               (c)biex tiddikjara li r-reviżjoni interlokutorja ma tapplikax skont it-tieni sentenza tal-Artikolu 60(1) tar-Regolament (UE) 2016/796 u tagħti r-raġunijiet tagħha għal dan;

               (d)biex tagħti r-raġunijiet tagħha għaliex tqis li l-appell mhux ammissibbli.

               3.Fil-każijiet kollha msemmijin hawn fuq, l-Aġenzija għandha tavża lir-reġistratur bl-azzjoni li tkun ħadet u tipprovdi d-dokumenti kollha ta’ sostenn meħtieġa, skont il-każ.

               4.Fil-każ imsemmi fil-paragrafu 2(a), l-Aġenzija għandha toħroġ id-deċiżjoni tagħha u r-reġistratur għandu jagħlaq il-proċedura tal-appell u javża lill-partijiet kollha involuti fil-proċedimenti b’dan.

               5.Fil-każijiet imsemmijin fil-paragrafu 2(b), (c) u (d), ir-reġistratur għandu javża lill-appellant b’dan u jibgħat il-proċedimenti lill-Bord tal-Appell biex dan jeżaminahom.

               6.Fi żmien għaxart ijiem tax-xogħol minn meta jiġi avżat b’dan, l-appellant jista’ jirtira l-appell tiegħu.

               7.Id-data meta l-proċedimenti jkunu ntbagħtu lill-Bord tal-Appell biex dan jeżaminahom għandha titqies li tkun id-data tat-tressiq rilevanti għall-finijiet tal-kalkolu tal-limitu taż-żmien stabbilit fl-Artikoli 58 u 62 tar-Regolament (UE) 2016/796.

               8.F’każ li l-proċedimenti jintbagħtu lill-Bord tal-Appell, l-Aġenzija tista’ tiddeċiedi li tissospendi l-applikazzjoni tad-deċiżjoni li dwarha jkun sar l-appell.

               Artikolu 14 — Risposta tal-intimat

               1.L-Aġenzija għandha tibgħat risposta tal-intimat fi żmien xahar mid-data tal-avviż tal-appell.

               2.F’każijiet fejn tapplika r-reviżjoni interlokutorja msemmija fl-Artikolu 13, tista’ tintbagħat risposta tal-intimat għall-punti 2(c) u (d). Ir-raġunijiet mogħtija fil-punt (b) għandhom iservu bħala r-risposta tal-intimat.

               3.Ir-risposta tal-intimat għandha tkun motivata u għandu jkun fiha d-dokumenti kollha ta’ sostenn.

               4.Meta l-Aġenzija ma tibgħat l-ebda risposta tal-intimat, il-proċedimenti għandhom jitkomplew mingħajrha.

               Artikolu 15 — Intervent

               1.Il-Bord tal-Appell jista’ jagħti d-dritt lil kull persuna li turi li għandha interess leġittimu fir-riżultati tal-proċedimenti tintervjeni fihom quddiemu.

               2.Dak li jkun għandu jagħmel it-talba biex jintervjeni fil-proċedimenti fi żmien għaxart ijiem tax-xogħol minn meta l-avviż dwar l-appell jiġi ppubblikat fuq is-sit web tal-Aġenzija.

               3.Il-partijiet għandhom jiġu mgħarrfin bl-applikazzjoni għal intervent sabiex ikollhom l-opportunità jagħmlu l-kummenti li huma jqisu meħtieġa qabel ma l-Bord tal-Appell jiddeċiedi dwar l-intervent.

               4.L-intervent għandu jappoġġa jew jopponi, kompletament jew parzjalment, ir-rimedju li tkun qed titlob xi waħda mill-partijiet. L-intervent ma għandux jagħti l-istess drittijiet proċedurali bħal dawk li diġà jkunu ngħataw lill-partijiet.

               Artikolu 16 — Kontenut tal-applikazzjoni għal intervent

               1.L-applikazzjoni għal intervent għandu jkun fiha:

               (a)l-isem u l-indirizz tal-intervenjent;

               (b)l-isem u l-indirizz tar-rappreżentant tal-intervenjent, jekk dan ikun applikabbli;

               (c)indirizz tas-servizz jekk dan ikun differenti minn dawk mogħtija fil-punti (a) u (b);

               (d)referenza għall-proċedimenti li b’rabta magħhom tkun saret l-applikazzjoni;

               (e)dikjarazzjoni kompletament jew parzjalment favur jew kontra r-rimedju li tkun qed titlob xi waħda mill-partijiet;

               (f)il-motivi u l-argumenti ta’ fatti u tal-liġi invokati;

               (g)l-evidenza ta’ sostenn rilevanti, fejn ikun xieraq.

               2.Wara li jkun sar l-intervent, il-President għandu jistipula limitu taż-żmien ta’ mhux aktar minn għaxart ijiem tax-xogħol li matulu l-partijiet jistgħu jwieġbu għall-intervent.

               Artikolu 17 — Talba għal sospensjoni

               1.Il-Bord tal-Appell jista’ jippermetti li d-deċiżjoni kkontestata tiġi sospiża meta l-appellanti jkunu wrew li hemm bżonn urġenti li jsir dan sabiex jitħarsu d-drittijiet u l-interessi tagħhom minħabba r-riskju ta’ dannu gravi u irreparabbli lil dawk id-drittijiet u l-interessi.

               2.Il-President jista’ jistieden lill-parti opposta tibgħat il-kummenti tagħha bil-miktub dwar din it-talba.

               Artikolu 18 — Sospensjoni tal-proċedimenti

               1.Il-Bord tal-Appell jista’ jordna li jiġu sospiżi l-proċedimenti, bi qbil tal-partijiet kollha involuti fl-appell, għal perjodu massimu ta’ għaxart ijiem tax-xogħol.

               2.Fl-ordni għandu jiġi speċifikat il-perjodu tas-sospensjoni u r-raġunijiet għaliha.

               3.Meta jkunu sospiżi l-proċedimenti, għandhom jiġu sospiżi l-limiti taż-żmien proċedurali kollha.

               KAPITOLU III

               Arbitraġġ

               Artikolu 19 — Talba għall-arbitraġġ

               1.L-awtorità jew l-awtoritajiet nazzjonali tas-sikurezza kkonċernati jistgħu jressqu talba għall-arbitraġġ skont l-Artikolu 61 tar-Regolament (UE) 2016/796.

               2.Din it-talba għandha tintbagħat lir-reġistratur li għandu javża lill-Aġenzija u lill-Bord tal-Appell biha fi żmien jum tax-xogħol wieħed.

               Artikolu 20 — Talba għal arbitraġġ marbut mal-ERTMS

               1.L-Aġenzija għandha tavża lir-reġistratur bi proċess ta’ koordinazzjoni skont l-Artikolu 30(2) tar-Regolament (UE) 2016/796 u bil-partijiet u l-iskadenzi involuti.

               2.Jekk ma tinstabx soluzzjoni aċċettabbli b’mod reċiproku wara xahar ta’ koordinazzjoni, ir-reġistratur għandu jibgħat il-proċedimenti lill-Bord tal-Appell għall-arbitraġġ u għandu javża lill-partijiet involuti b’dan.

               Artikolu 21 — Proċedura tal-arbitraġġ

               1.Il-Bord tal-Appell għandu jkollu xahar żmien biex jiddeċiedi jekk jikkonfermax il-pożizzjoni tal-Aġenzija.

               2.Kull dispożizzjoni xierqa fil-Kapitolu II tapplika mutatis mutandis.

               Artikolu 22 — Deċiżjoni tal-Bord tal-Appell

               Id-deċiżjoni tal-Bord tal-Appell għandu jkun fiha tal-inqas l-affarijiet li ġejjin:

               (a)l-ismijiet tal-partijiet u tar-rappreżentanti tagħhom, jekk ikun applikabbli;

               (b)taqsira tal-fatti u tal-kwistjonijiet ikkontestati;

               (c)il-pożizzjonijiet u l-argumenti rispettivi tal-partijiet;

               (d)analiżi tas-sejbiet;

               (e)dispożittiv li jkun fih id-deċiżjoni.

               KAPITOLU IV

               Rekwiżiti proċedurali komuni

               Taqsima 1 — Lingwa

               Artikolu 23 — Lingwa tal-proċedimenti

               1.Jekk l-appellant ikun id-destinatarju tad-deċiżjoni appellata, l-appell għandu jitressaq bil-lingwa tal-proċedura li tkun wasslet għad-deċiżjoni appellata.

               2.Jekk l-appellant ma jkunx id-destinatarju tad-deċiżjoni appellata, l-appell jista’ jitressaq bi kwalunkwe lingwa uffiċjali tal-Unjoni.

               3.It-talba għall-arbitraġġ tista’ titressaq bi kwalunkwe lingwa uffiċjali tal-Unjoni. Il-proċedimenti tal-arbitraġġ għandhom isiru bil-lingwa tal-awtorità nazzjonali tas-sikurezza involuta.

               4.Il-lingwa msemmija fil-paragrafi 1, 2 u 3 għandha tkun il-lingwa tal-proċedimenti ta’ appell jew ta’ arbitraġġ. Din għandha tintuża fil-proċedimenti bil-miktub u fil-proċedimenti orali, kif ukoll fil-komunikazzjonijiet kollha mal-partijiet.

               5.Id-dokumenti tekniċi kollha u d-dokumenti kollha ta’ sostenn mehmużin mal-appell, mat-talba għall-arbitraġġ u mar-risposta għandhom ikunu bil-lingwa tal-proċedimenti.

               6.Is-sejbiet tal-Bord tal-Appell għandhom isiru bil-lingwa tal-proċedimenti.

               7.L-intervenjenti għandhom jużaw il-lingwa tal-proċedimenti.

               8.Għall-finijiet tal-effiċjenza u tat-tnaqqis tal-ispejjeż, il-Bord tal-Appell jista’ jiddevja mill-paragrafi msemmijin hawn fuq fil-każ tal-proċedimenti bil-miktub u tal-proċedimenti orali jew ta’ partijiet minnhom, fosthom fil-każ ta’ dokumenti individwali u/jew ta’ interventi orali, dejjem jekk il-partijiet kollha jaqblu li jiftehmu mod ieħor. Fuq talba, il-Bord tal-Appell għandu jieħu nota tat-tali ftehim u ta’ kull kundizzjoni li jista’ jissejjes fuqha.

               Artikolu 24 — Traduzzjoni

               1.Il-parti li tippreżenta d-dokumenti tekniċi jew id-dokumenti ta’ sostenn l-oħrajn mehmużin għandha tħallas l-ispejjeż kollha marbutin mat-traduzzjoni tagħhom għal-lingwa tal-proċedimenti.

               2.Il-Bord tal-Appell għandu jżomm it-talbiet għat-traduzzjoni u għall-interpretazzjoni għall-minimu possibbli u l-Aġenzija għandha tħallas l-ispejjeż tat-tali servizzi.

               3.Fil-każ ta’ traduzzjoni, il-parti kkonċernata għandha tipprovdi traduzzjoni ċċertifikata.

               Taqsima 2 — Il-proċedura

               Artikolu 25 — Miżuri proċedurali

               1.Il-President jista’ jordna li jittieħdu miżuri proċedurali fi kwalunkwe mument waqt il-proċedura, fuq talba tal-partijiet jew mingħajrha.

               2.Il-miżuri li jissemmew fil-paragrafu 1 jistgħu jinkludu, b’mod partikulari:

               (a)l-intervistar tal-partijiet, tax-xhieda jew tal-esperti u ta’ kull persuna oħra li jkollha informazzjoni li tkun deċiżiva għall-proċedimenti;

               (b)it-talbiet għal kummenti bil-miktub jew għal kummenti orali dwar aspetti deċiżivi tal-proċedimenti;

               (c)it-talbiet biex jintbagħtu d-dokumenti;

               (d)l-ikkummissjonar tal-perizja;

               (e)it-twettiq ta’ spezzjonijiet u awditi li huma deċiżivi għall-proċedimenti.

               Artikolu 26 — Estensjoni tal-limiti taż-żmien f’ċirkustanzi eċċezzjonali

               F’ċirkustanzi eċċezzjonali li fihom il-parti kkonċernata tagħti provi li kien hemm ċirkustanzi mhux tas-soltu u li ma setgħux jiġu previsti, li hija ma kellhiex kontroll fuqhom u li ma setgħetx tevita l-konsegwenzi tagħhom minkejja li eżerċitat l-attenzjoni kollha dovuta, il-Bord tal-Appell jista’ jadatta l-limiti taż-żmien preskritti skont dan ir-Regolament, filwaqt li jiżgura li d-drittijiet tal-partijiet kollha fil-proċedimenti jkunu bbilanċjati.

               Artikolu 27 — Dokumenti li jitressqu biex jinbdew il-proċedimenti jew bħala provi addizzjonali

               1.Għall-finijiet tal-kalkolu tal-limiti taż-żmien, dokument għandu jitqies li jkun ġie ppreżentat biss meta jirċevih ir-reġistratur, li jrid jirrikonoxxi li jkun irċevih.

               2.Fuq id-dokumenti għandu jitniżżel in-numru tal-proċedimenti ta’ appell jew ta’ arbitraġġ li r-reġistratur kien alloka għall-każ meta kien tressaq għall-ewwel darba l-appell jew l-arbitraġġ.

               3.L-għadd massimu ta’ paġni tad-dokumenti proċedurali għandu jkun kif ġej:

               (a)20 paġna għall-appelli u għar-risposti; u

               (b)10 paġni għal kull intervent.

               Il-limiti tal-paġni ma japplikawx għall-annessi tad-dokumenti proċedurali.

               4.Ir-reġistratur għandu jawtorizza l-qbiż tal-għadd massimu ta’ paġni msemmi fil-paragrafu 3 bi qbil mal-President u għandu jagħmel dan biss fil-każ ta’ proċedimenti li jkunu jinvolvu kwistjonijiet fattwali partikularment kumplessi.

               Artikolu 28 — Deliberazzjonijiet

               Id-deliberazzjonijiet tal-Bord tal-Appell għandhom ikunu kunfidenzjali u għalihom għandu japplika l-Artikolu 4(3) tar-Regolament (KE) Nru 1049/2001 tal-Parlament Ewropew u tal-Kunsill
                  2
               .

               Id-deliberazzjonijiet jistgħu jsiru bi kwalunkwe format li jkun xieraq u mhumiex limitati għal laqgħat preżenzjali.

               Artikolu 29 — Xhieda, esperti u seduti tas-smigħ

               1.Fuq talba ta’ xi waħda mill-partijiet, il-Bord tal-Appell jista’ jisma’ x’għandhom xi jgħidu x-xhieda dwar fatti deċiżivi li għandhom impatt fuq l-eżitu tal-proċedimenti. Fit-talba minn parti biex jinstema’ xhud għandu jingħad dwar liema fatti deċiżivi għandu jinstema’ x-xhud u r-raġunijiet rilevanti għaliex issejjaħ ix-xhud.

               2.Il-Bord tal-Appell jista’ jisma’ x’għandhom xi jgħidu l-esperti biex jiċċara ċerti aspetti tal-proċedimenti, jew jaħtar espert biex jagħmel perizja.

               3.Huwa u jaħtar espert biex jagħmel perizja, il-Bord tal-Appell għandu jiddefinixxi l-kompiti tiegħu u għandu jistabbilixxi l-limitu taż-żmien li fih għandha titressaq il-perizja.

               4.Qabel ma jixhed, l-espert għandu jiddikjara kull interess personali dirett jew indirett li jista’ jkollu fl-eżitu tal-proċedimenti, b’mod partikulari jekk qabel kien aġixxa bħala rappreżentant ta’ parti minnhom jew jekk kien ħa sehem fil-proċedura li wasslet għad-deċiżjoni appellata jew fi proċedimenti ta’ arbitraġġ marbutin magħha.

               5.Jekk parti minnhom toġġezzjona għal xi espert minħabba li dan jista’ jkollu kunflitt ta’ interess marbut mal-każ, il-Bord tal-Appell għandu jiddeċiedi dwar dan billi japplika l-Artikolu 12 mutatis mutandis.

               6.Jekk il-Bord tal-Appell iqis li hemm kunflitt ta’ interess jew li hemm riskju ta’ kunflitt ta’ interess, jista’ jiddeċiedi li jisma’ lil dak l-espert bħala xhud minflok.

               7.Il-Bord tal-Appell jista’ jsejjaħ seduta tas-smigħ jekk iqis li dan ikun meħtieġ biex tiġi kkonfermata l-evidenza dwar il-fatti deċiżivi li jkollhom impatt fuq l-eżitu tal-proċedimenti, dejjem jekk dan jitqies li jkun effiċjenti.

               Artikolu 30 — Argumenti jew provi ġodda

               1.Il-Bord tal-Appell għandu jiddeċiedi sa meta jistgħu jiġu ppreżentati motivi u provi ġodda.

               2.Fejn ikun xieraq, il-Bord tal-Appell għandu jistieden lill-partijiet jibagħtu l-kummenti tagħhom jew l-informazzjoni addizzjonali li jista’ jkollhom f’limitu taż-żmien li għandu jistabbilixxi huwa stess.

               3.Meta l-motivi jew il-provi l-ġodda jitqiesu bħala ammissibbli, il-partijiet l-oħrajn għandu jkollhom id-dritt jibagħtu l-kummenti tagħhom dwarhom.

               Taqsima 3 — Id-deċiżjoni

               Artikolu 31 — Votazzjoni

               Id-deċiżjonijiet għandhom jittieħdu b’vot tal-maġġoranza tal-Bord tal-Appell. Il-President għandu jkollu l-vot deċiżiv f’każ li l-voti jkunu ndaqs.

               Artikolu 32 — Sejbiet tal-Bord tal-Appell

               1.Is-sejbiet motivati tal-Bord tal-Appell għandhom jingħataw bil-miktub. Dawn għandu jkun fihom tal-inqas l-affarijiet li ġejjin:

               (a)l-ismijiet tal-membri tal-Bord tal-Appell li jkunu ħadu sehem fil-proċedimenti rilevanti;

               (b)l-ismijiet tal-partijiet u tar-rappreżentanti tagħhom, jekk ikun applikabbli;

               (c)taqsira tal-fatti rilevanti;

               (d)dikjarazzjoni tat-talbiet tal-partijiet;

               (e)taqsira tal-argumenti tal-partijiet;

               (f)ir-raġunijiet tal-ammissibbiltà;

               (g)id-dispożittiv tas-sejbiet u r-raġunijiet li fuqhom jissejsu;

               (h)id-data meta jkunu nħarġu.

               2.Is-sejbiet għandhom jiffirmawhom il-membri tal-Bord tal-Appell li jkunu ħadu d-deċiżjoni dwarhom u r-reġistratur.

               Artikolu 33 — Deċiżjoni finali tal-Aġenzija b’rabta mal-appelli

               1.Meta l-Bord tal-Appell isib li hemm raġunijiet validi għall-appell, fi żmien xahar minn meta l-Bord tal-Appell joħroġ is-sejbiet tiegħu, l-Aġenzija għandha toħroġ deċiżjoni finali indirizzata lill-partijiet ikkonċernati skont is-sejbiet tal-Bord tal-Appell.

               2.Id-deċiżjoni għandu jkun fiha tal-inqas l-affarijiet li ġejjin:

               (a)l-ismijiet tal-partijiet u tar-rappreżentanti tagħhom, jekk ikun applikabbli;

               (b)is-sejbiet tal-Bord tal-Appell;

               (c)id-dispożittiv tad-deċiżjoni u r-raġunijiet li fuqhom tissejjes.

               3.F’każijiet fejn il-Bord tal-Appell jikkonferma d-deċiżjoni tal-Aġenzija, l-Aġenzija għandha toħroġ fattura għall-appell skont ir-Regolament ta’ Implimentazzjoni tal-Kummissjoni dwar (UE) 2018/764
                  3
               .

               4.Fuq is-sit web tal-Aġenzija għandha tiġi ppubblikata taqsira tas-sejbiet tal-Bord tal-Appell.

               Taqsima 4 — Spejjeż tal-proċedimenti

               Artikolu 34 — Spejjeż tal-partijiet

               1.It-tariffi marbutin mal-appelli għandhom jiġu stabbiliti skont ir-Regolament ta’ Implimentazzjoni tal-Kummissjoni (UE) 2018/764.

               2.Kull parti li tieħu sehem fi proċedimenti tal-arbitraġġ għandha tħallas l-ispejjeż tagħha stess.

               Artikolu 35 — Spejjeż tal-parteċipazzjoni

               1.L-intervenjenti għandhom iħallsu l-ispejjeż tagħhom stess.

               2.L-appellanti li jirbħu l-appell u li jkunu ħadu sehem fis-seduti tas-smigħ għandu jkollhom id-dritt jiġu rrimborżati għall-ispejjeż tal-ivvjaġġar u tal-akkomodazzjoni tagħhom u jiġu kkumpensati għat-telf fid-dħul tagħhom sal-punt meqjus ġust mill-Bord tal-Appell.

               3.Ix-xhieda li jkunu ħadu sehem fis-seduti tas-smigħ għandu jkollhom id-dritt jiġu rrimborżati għall-ispejjeż tal-ivvjaġġar u tal-akkomodazzjoni tagħhom u jiġu kkumpensati għat-telf fid-dħul tagħhom sal-punt meqjus ġust mill-Bord tal-Appell.

               4.L-esperti għandu jkollhom id-dritt jitħallsu għas-servizzi tagħhom abbażi tar-rati għall-esperti li jgħinu lill-Aġenzija, kif ukoll jiġu rrimborżati għall-ispejjeż tal-ivvjaġġar u tal-akkomodazzjoni tagħhom.

               5.Il-Bord ta’ Tmexxija tal-Aġenzija għandu jistabbilixxi regoli ddettaljati li japplikaw għal dawk ir-rimborżi u għal dawk il-ħlasijiet.

               KAPITOLU V

               Dispożizzjonijiet finali

               Artikolu 36 — Rimunerazzjoni tal-membri tal-Bord tal-Appell

               1.Il-membri tal-Bord tal-Appell għandu jkollhom id-dritt jitħallsu talli jwettqu dmirijiethom bħala membri tal-Bord tal-Appell abbażi tal-iskema tar-rimunerazzjoni mogħtija fl-Anness.

               2.Il-membri tal-Bord tal-Appell għandu jkollhom id-dritt jiġu rrimborżati għall-ispejjeż li jkunu ġarrbu b’rabta mal-ivvjaġġar, mal-akkomodazzjoni u mas-sussistenza għal kull jum. Il-Bord ta’ Tmexxija tal-Aġenzija għandu jistabbilixxi regoli ddettaljati li japplikaw għall-kalkolu ta’ dawn l-ammonti.

               Artikolu 37 — Obbligu ta’ trasparenza

               Il-partijiet interessati għandu jkollhom aċċess għad-dokumenti li l-Bord tal-Appell iħejji jew li dan ikun irċieva skont id-dispożizzjonijiet rilevanti tar-Regolament (KE) Nru 1049/2001 u skont il-politika dwar l-aċċess pubbliku għad-dokumenti li tapplika fl-Aġenzija.

               Artikolu 38 — Linji gwida u informazzjoni rilevanti oħra

               1.Il-Bord tal-Appell għandu jadotta linji gwida rilevanti għall-proċedimenti tiegħu permezz ta’ vot tal-maġġoranza.

               2.Dawn il-linji gwida għandhom jiġu ppubblikati fuq is-sit web tal-Aġenzija flimkien ma’ kull informazzjoni oħra li tkun rilevanti għall-appellanti.

               Artikolu 39 — Dħul fis-seħħ

               Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.

               Dan ir-Regolament għandu jorbot fl-intier tiegħu u japplika direttament fl-Istati Membri kollha.

               Magħmul fi Brussell, 13.6.2018

                     Għall-Kummissjoni

                     Il-President
                     Jean-Claude JUNCKER

                     (1)

                        Ir-Regolament (UE) 2016/796 tal-Parlament Ewropew u tal-Kunsill tal-11 ta’ Mejju 2016 dwar l-Aġenzija tal-Unjoni Ewropea għall-Ferroviji u li jħassar ir-Regolament (KE) Nru 881/2004 (ĠU L 138, 26.5.2016, p. 1).

                     (2)

                        Ir-Regolament (KE) Nru 1049/2001 tal-Parlament Ewropew u tal-Kunsill tat-30 ta’ Mejju 2001 dwar l-aċċess pubbliku għad-dokumenti tal-Parlament Ewropew, tal-Kunsill u tal-Kummissjoni (ĠU L 145, 31.5.2001, p. 43).

                     (3)

                        Ir-Regolament ta' Implimentazzjoni tal-Kummissjoni (UE) 2018/764 tat-2 ta' Mejju 2018 dwar it-tariffi u l-imposti li għandhom jitħallsu lill-Aġenzija tal-Unjoni Ewropea għall-Ferroviji u l-kundizzjonijiet għall-ħlas tagħhom (ĠU L 129, 25.5.2018, p. 68)

    ---documentbreak---

               ANNESS

                  RIMUNERAZZJONI

               1.Rimunerazzjoni għall-parteċipazzjoni fi proċedimenti ta’ appell jew ta’ arbitraġġ (tariffi):

               (1)Il-membri tal-Bord(ijiet) tal-Appell u s-sostituti tagħhom għandu jkollhom id-dritt jitħallsu meta jiġu assenjati għall-proċedimenti ta’ appell jew ta’ arbitraġġ. Ir-rimunerazzjoni tal-membri u tas-sostituti li jkunu qed jieħdu sehem fil-proċedimenti għandha tkun ta’ EUR 600 għal kull jum ta’ xogħol fuq il-proċedimenti ta’ appell jew ta’ arbitraġġ jew ta’ EUR 75 fis-siegħa f’każ li ma jkunx kopert jum sħiħ tax-xogħol, u kull persuna tista’ tirċievi ammont massimu ta’ EUR 9 000 għax-xogħol fuq kull proċediment.

               (2)Għall-President tal-Bord(ijiet) tal-appell u għar-relatur, it-tali ammonti tar-rimunerazzjoni għandhom ikunu ta’ EUR 700 għal kull jum ta’ xogħol fuq il-proċedimenti ta’ appell jew ta’ arbitraġġ jew ta’ EUR 87,5 fis-siegħa f’każ li ma jkunx kopert jum sħiħ tax-xogħol, u kull persuna tista’ tirċievi ammont massimu ta’ EUR 18 000 rispettivament għax-xogħol fuq kull proċediment.

                        Ammont tar-rimunerazzjoni għal kull persuna għal kull jum li hija tqatta’ taħdem fuq il-proċediment

                        Ammont massimu tar-rimunerazzjoni għal kull persuna għax-xogħol fuq kull proċediment

                        Il-membri u s-sostituti

                        EUR 600

                        EUR 9 000

                        Il-President u r-relatur tal-proċedimenti assenjati

                        EUR 700

                        EUR 18 000

               2.Rimunerazzjoni għall-parteċipazzjoni fil-laqgħat tal-Bord(ijiet) tal-Appell li ma jkunux marbutin mal-proċedimenti ta’ appell jew ta’ arbitraġġ:

               Il-Bord tal-Appell jew il-membri individwali tiegħu jistgħu jiltaqgħu biex jiddiskutu kwistjonijiet organizzattivi u amministrattivi. Ir-rimunerazzjoni għall-parteċipazzjoni fit-tali laqgħat għandha tkun ta’ EUR 600 għal kull laqgħa. Ma għandhomx isiru iktar minn sitt laqgħat ta’ dan it-tip f’sena kalendarja waħda. L-Aġenzija għandha tgħin fl-organizzazzjoni tat-tali laqgħat.

                        Ammont tar-rimunerazzjoni għal kull persuna għal kull laqgħa

                        Għadd massimu ta’ laqgħat għal kull persuna fis-sena

                        Il-membri tal-Bord tal-Appell u s-sostituti tagħhom

                        EUR 600

                        Sitt laqgħat

               3.Rimunerazzjoni għall-parteċipazzjoni f’laqgħat oħrajn

               Il-membri tal-Bord(ijiet) tal-Appell u s-sostituti tagħhom għandhom id-dritt jiġu rrimborżati wkoll għall-ispejjeż tal-ivvjaġġar u tal-akkomodazzjoni tagħhom b’rabta ma’ laqgħat ad hoc li ma jidħlux fil-kategoriji deskritti fil-punti 1 u 2, dejjem jekk l-Aġenzija tkun stednithom jattenduhom.


title: REGOLAMENT TA’ IMPLIMENTAZZJONI TAL-KUMMISSJONI (UE) .../... li jemenda r-Regolament ta’ Implimentazzjoni (UE) 2017/1153 biex il-proċedura ta’ korrelazzjoni tiġi ċċarata u ssimplifikata u li jadattah għat-tibdil fir-Regolament (UE) 2017/1151

text:
               REGOLAMENT TA’ IMPLIMENTAZZJONI TAL-KUMMISSJONI (UE) .../...

               ta’ 16.7.2018

               li jemenda r-Regolament ta’ Implimentazzjoni (UE) 2017/1153 biex il-proċedura ta’ korrelazzjoni tiġi ċċarata u ssimplifikata u li jadattah għat-tibdil fir-Regolament (UE) 2017/1151

               (Test b’rilevanza għaż-ŻEE)

               IL-KUMMISSJONI EWROPEA,

               Wara li kkunsidrat it-Trattat dwar il-Funzjonament tal-Unjoni Ewropea,

               Wara li kkunsidrat ir-Regolament (KE) Nru 443/2009 tal-Parlament Ewropew u tal-Kunsill li jistabbilixxi standards ta’ rendiment fir-rigward tal-emissjonijiet tal-vetturi ġodda tal-passiġġieri bħala parti mill-approċċ integrat Komunitarju biex jitnaqqsu l-emissjonijiet ta’ CO2 minn vetturi ħfief
                  1
               , u b’mod partikolari l-ewwel sottoparagrafu tal-Artikolu 13(7) tiegħu,

               Billi:

               (1)Abbażi tal-esperjenza miksuba mill-implimentazzjoni tar-Regolament tal-Kummissjoni (UE) 2017/1151
                  2
                u tar-Regolament ta’ Implimentazzjoni tal-Kummissjoni (UE) 2017/1153
                  3
               , sar evidenti li ċerti elementi tar-Regolament tal-aħħar jenħtieġ li jiġu emendati.

               (2)Jeħtieġ li l-metodu eżistenti għad-definizzjoni tal-punti tat-tmiem tal-linja ta’ interpolazzjoni li jintużaw biex jiġi kkalkolat il-valur tal-emissjoni ta’ CO2 tal-NEDC ta’ vettura individwali. Dawk il-punti tat-tmiem, li huma rrappreżentati minn vettura tat-test bl-ogħla valuri tal-emissjonijiet ta’ CO2, u minn vettura tat-test bl-iktar valuri baxxi, jenħtieġ li jiġu ddefiniti sabiex id-differenza bejn l-ogħla valuri u l-iktar valuri baxxi taż-żewġ vetturi tat-test tkun ugwali għal jew ogħla minn 5 g CO2/km.

               (3)Sabiex jiġi evitat li l-valuri tal-emissjonijiet ta’ CO2 ta’ vetturi individwali jiġu stabbiliti abbażi ta’ linji ta’ interpolazzjoni li ma jipprovdux id-differenza minima, jixraq li din l-emenda tidħol fis-seħħ mingħajr dewmien.

               (4)Fejn għall-iskop ta’ approvazzjoni tat-tip skont ir-Regolament (UE) 2017/1151, jintużaw familji tal-matriċi tat-tagħbija fit-triq, jenħtieġ li l-kalkolu tal-valur tal-emissjonijiet ta’ CO2 ta’ vettura individwali li tappartjeni għal tali familja jiġi ssimplifikat billi l-koeffiċjenti tat-tagħbija fit-triq li jridu jintużaw għall-kalkolu tal-valur ta’ CO2 tal-NEDC jittieħdu mill-koeffiċjenti tat-tagħbija fit-triq tal-vettura individwali kif stabbilit skont ir-Regolament (UE) 2017/1151.

               (5)Sabiex jiġi żgurat output ta’ korrelazzjoni li jkun sod, jixraq li jiġi miżjud l-għadd ta’ ċilindri bħala input li jrid jiġi pprovdut għall-għodda ta’ korrelazzjoni.

               (6)Jenħtieġ li tinħataf l-opportunità biex jiġu kkoreġuti xi żbalji editorjali fit-test.

               (7)Il-miżuri previsti f’dan ir-Regolament huma skont l-opinjoni tal-Kumitat dwar it-Tibdil fil-Klima,

               ADOTTAT DAN IR-REGOLAMENT:

               Artikolu 1

               L-Anness I tar-Regolament ta’ Implimentazzjoni (UE) 2017/1153 huwa emendat skont l-Anness ta’ dan ir-Regolament.

               Artikolu 2

               Dan ir-Regolament għandu jidħol fis-seħħ fis-seba’ jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.

               Dan ir-Regolament għandu jorbot fl-intier tiegħu u għandu japplika direttament fl-Istati Membri kollha.

               Magħmul fi Brussell, 16.7.2018

                     Għall-Kummissjoni

                     Il-President
                     Jean-Claude JUNCKER

                     (1)

                        ĠU L 140, 5.6.2009, p. 1.

                     (2)

                        Ir-Regolament tal-Kummissjoni (UE) 2017/1151 tal-1 ta’ Ġunju 2017 li jissupplimenta r-Regolament (KE) Nru 715/2007 tal-Parlament Ewropew u tal-Kunsill dwar l-approvazzjoni tat-tip ta’ vetturi bil-mutur fir-rigward tal-emissjonijiet ta’ vetturi ħfief għall-passiġġieri u ta’ vetturi kummerċjali (Euro 5 u Euro 6) u dwar l-aċċess għal informazzjoni dwar it-tiswija u l-manutenzjoni tal-vetturi, li jemenda d-Direttiva 2007/46/KE tal-Parlament Ewropew u tal-Kunsill, ir-Regolament tal-Kummissjoni (KE) Nru 692/2008 u r-Regolament tal-Kummissjoni (UE) Nru 1230/2012 u li jħassar ir-Regolament (KE) Nru 692/2008 (ĠU L 175, 7.7.2017, p. 1).

                     (3)

                        Ir-Regolament ta’ Implimentazzjoni tal-Kummissjoni (UE) 2017/1153 li jistabbilixxi metodoloġija biex jiġu determinati l-parametri ta’ korrelazzjoni meħtieġa biex tiġi riflessa l-bidla fil-proċedura tat-test regolatorju (ĠU L 175, 7.7.2017, p. 679).

    ---documentbreak---

               ANNESS

               L-Anness I huwa emendat kif ġej:

               (1)it-tielet paragrafu tal-punt 2.3.1. huwa sostitwit b’dan li ġej:

               “MRO hija l-massa tal-vettura f’kundizzjoni li taħdem kif definita fl-Artikolu 3(1)(d) tar-Regolament (KE) Nru 443/2009 għall-vetturi H, L u R rispettivament.”;

               (2)il-punt 2.3.8.1. huwa sostitwit b’dan li ġej:

               “2.3.8.1. Fil-każ ta’ tagħbijiet fit-triq tad-WLTP li jiġu stabbiliti skont il-paragrafi 1-4 u 6 tas-Sottoanness 4 tal-Anness XXI tar-Regolament (UE) 2017/1151

               Il-koeffiċjenti tat-tagħbija fit-triq tal-NEDC għandhom jiġu kkalkolati skont il-formuli speċifikati fil-punt 2.3.8.1.1. (għall-vettura H) u fil-punt 2.3.8.1.2. (għall-vettura L) u fil-punti (a) u (b) li ġejjin.

               Sakemm ma jiġix speċifikat mod ieħor, il-formuli għandhom japplikaw kemm fil-każ tas-simulazzjonijiet kif ukoll fil-każ tat-testijiet fiżiċi tal-vetturi.

               L-awtorità tal-approvazzjoni tat-tip jew, fejn ikun applikabbli, is-servizz tekniku, għandhom jivverifikaw jekk il-faċilità tal-mina tar-riħ imsemmija fil-paragrafu 3.2.3.2.2.3. fis-Sottoanness 7 tal-Anness XXI tar-Regolament (UE) 2017/1151 hijiex ikkwalifikata biex tistabbilixxi b’mod akkurat il-valuri Δ(Cd×Af). Jekk il-faċilità tal-mina tar-riħ ma tkunx ikkwalifikata, l-ogħla valur ta’ reżistenza ajrudinamika għandu japplika għall-vetturi kollha fil-familja.

               (a) Il-koeffiċjenti tat-tagħbija fit-triq tad-WLTP u l-valuri tal-massa tat-test imsemmija fil-formuli stabbiliti fil-punti 2.3.8.1.1. u 2.3.8.1.2. għandhom ikunu dawk li jirriżultaw mill-vetturi H u L kif stabbilit għall-familja tal-interpolazzjoni skont il-paragrafu 5 tas-Sottoanness 7 tal-Anness XXI tar-Regolament (UE) 2017/1151.

               (b) Minkejja l-punt (a), fejn id-domanda għall-enerġija taċ-ċiklu tal-vettura H u/jew L tad-WLTP ma tirriżultax fl-ogħla, jew rispettivament, fid-domanda l-iktar baxxa għall-enerġija taċ-ċiklu tal-vettura H u/jew L tal-NEDC, il-koeffiċjenti tat-tagħbija fit-triq tal-NEDC għandhom jiġu stabbiliti skont wieħed mill-punti li ġejjin:

               (i)abbażi tal-vettura individwali fil-familja tal-interpolazzjoni bl-ogħla, jew rispettivament, bl-inqas domanda għall-enerġija taċ-ċiklu tal-NEDC;

               (ii)abbażi tal-kombinazzjoni tal-ogħla, jew rispettivament, tal-inqas waħda mill-karatteristiki rilevanti tat-tagħbija fit-triq, jiġifieri r-reżistenza ajrudinamika, ir-reżistenza għad-dawrien u l-massa, meħuda minn kwalunkwe vettura individwali fil-familja tal-interpolazzjoni.

               L-għażla tal-proċedura stabbilita fil-punti (i) jew (ii) għandha ssir mill-manifattur.

               Il-punt (b) għandu japplika għal approvazzjonijiet tat-tip ġodda tal-emissjonijiet mogħtija mill-1 ta’ Jannar 2019, jew minn data iktar kmieni fuq talba tal-manifattur.

               (3)
                     fil-punt 2.3.8.1.1., dan li ġej jiddaħħal bħala l-ewwel paragrafu:

               “Fejn din il-proċedura ta’ kalkolu tintuża għal vettura individwali skont il-punt 4.2.1.4.2., it-tagħbija fit-triq tad-WLTP u l-massa tat-test li jikkorrispondu għall-vettura individwali tal-NEDC għandhom jintużaw bl-influwenza tat-tagħmir fakultattiv imneħħija.”

               (4)il-paragrafu finali tal-punt 2.3.8.1.1.(c) huwa sostitwit b’dan li ġej:

               “Fejn il-fattur F*2w,H ikun il-koeffiċjent tat-tagħbija fit-triq F2 stabbilit għat-test tad-WLTP tal-vettura H li minnha tneħħa l-effett tat-tagħmir fakultattiv kollu.”;

               (5)il-paragrafu finali tal-punt 2.3.8.1.2.(c) huwa sostitwit b’dan li ġej:

               “Fejn il-fattur F*2w,L ikun il-koeffiċjent tat-tagħbija fit-triq F2 stabbilit għat-test tad-WLTP tal-vettura L li minnha tneħħa l-effett tat-tagħmir fakultattiv kollu.”

               (6)il-punt 2.3.8.2.1.(b) huwa sostitwit b’dan li ġej:

               “(b)
                     Il-koeffiċjenti tat-tagħbija fit-triq tal-NEDC fejn ma jintużawx valuri tal-NEDC tabulati

               Fil-każ ta’ vetturi ddisinjati għal massa massima mgħobbija teknikament permissibbli ugwali għal jew ogħla minn 3 000 kg, il-koeffiċjenti tat-tagħbija fit-triq tal-NEDC jistgħu, fuq talba tal-manifattur, jiġu stabbiliti skont il-punt 2.3.8.1.”;

               (7)
                     jiżdied il-punt 2.3.8.3. li ġej:

               “2.3.8.3.
                     L-estensjonijiet ta’ approvazzjonijiet tal-emissjonijiet mogħtija skont ir-Regolament (UE) 2017/1151

               Fejn approvazzjoni tal-emissjonijiet skont ir-Regolament (UE) 2017/1151 tiġi estiża minħabba ż-żieda ta’ vetturi ġodda fil-familja tal-interpolazzjoni ta’ CO2 b’emissjonijiet ta’ CO2 tal-NEDC li jkunu ogħla minn dawk tal-vettura H jew inqas minn dawk tal-vettura L, għandhom japplikaw il-punti li ġejjin għall-iskop tal-korrelazzjoni:

               (a)Fejn id-differenza bejn il-vetturi H u L tal-NEDC tal-familja tal-interpolazzjoni kkonċernata tkun ugwali għal jew ogħla minn 5 g ta’ CO2/km, il-linja ta’ interpolazzjoni tal-NEDC stabbilita għal dik il-familja tista’ tiġi estiża, diment li l-emissjonijiet ta’ CO2 tal-NEDC stabbiliti skont il-punt 3 ta’ dan l-Anness abbażi ta’ data tal-input meħuda mit-test tad-WLTP imsemmi fil-punt 3.1.1. tal-Anness I tar-Regolament (UE) 2017/1151, ikunu ugwali għal jew inqas mill-emissjonijiet ta’ CO2 stabbiliti abbażi tal-linja ta’ interpolazzjoni tal-NEDC;

               (b)Fejn id-differenza bejn il-vetturi H u L tal-NEDC tkun inqas minn 5 g ta’ CO2/km, il-linja ta’ interpolazzjoni ma tistax tiġi estiża.

               Fil-każ (a), l-emissjonijiet ta’ referenza ta’ CO2 għandhom jiġu stabbiliti mingħajr l-għażla msemmija fil-punti 3.1.1.2. u 3.2.6. ta’ dan l-Anness.

               Fil-każ (b), jew fil-każ li l-emissjonijiet ta’ referenza ta’ CO2 imsemmija fil-punt (a) ikunu ogħla mil-linja ta’ interpolazzjoni eżistenti, il-vetturi H u L tal-NEDC għandhom jiġu stabbiliti skont il-punti 2 u 3 ta’ dan l-Anness.

               Il-punt (a) għandu japplika fir-rigward ta’ estensjonijiet għal tipi ġodda mogħtija mill-1 ta’ Jannar 2019, jew minn data iktar kmieni fuq talba tal-manifattur.”

               (8)it-Tabella 1 tal-punt 2.4. hija emendata kif ġej:

                  (a)
                     fl-entrata 66, it-test tal-ewwel kolonna huwa sostitwit b’dan li ġej:

                     “In-numru tal-identifikazzjoni tal-familja tal-interpolazzjoni”

                  (b)
                     tiżdied l-entrata 68 li ġejja:

                           “68

                        Numru ta’ ċilindri

                        -

                        Id-dikjarazzjoni tal-manifattur

                        Numru

                        (Irid jiġi pprovdut sa mhux iktar tard mill-1 ta’ Jannar 2019)”

               (9)fil-punt 3.1.1.1.(c), il-punt (i) huwa sostitwit b’dan li ġej:

                  “(i)
                     in-numru tal-identifikazzjoni tal-familja tal-interpolazzjoni”

               (10)il-punt 3.3.4. għandu jitħassar;

               (11)il-punt 4.2.1.4. huwa sostitwit b’dan li ġej:

               “4.2.1.4.
                     Il-kalkolu tat-tagħbija fit-triq għal vettura individwali f’familja ta’ interpolazzjoni tad-WLTP

               4.2.1.4.1. Il-koeffiċjenti tat-tagħbija fit-triq derivati mill-vetturi H u L tal-NEDC

               Il-koeffiċjenti tat-tagħbija fit-triq F0,n, F1,n u F2,n għall-vetturi H u L stabbiliti skont il-punt 2.3.8. jissejħu F0n,H, F1n,H u F2n,H u F0n,L, F1n,L u F2n,L rispettivament.

               Il-koeffiċjenti tat-tagħbija fit-triq f0n,ind, f1n,ind u f2n,ind għal vettura individwali għandhom jiġu kkalkolati skont il-formula li ġejja:

               Għal approvazzjonijiet tat-tip ġodda tal-emissjonijiet mogħtija mill-1 ta’ Jannar 2019, jew qabel dik id-data, fuq talba tal-manifattur, il-koeffiċjenti tat-tagħbija fit-triq għandhom jiġu kkalkolati skont il-formula li ġejja:

               4.2.1.4.2.
                     Il-koeffiċjenti tat-tagħbija fit-triq derivati mill-koeffiċjenti tat-tagħbija fit-triq tad-WLTP ta’ vetturi individwali

               Mill-1 ta’ Jannar 2019 għall-approvazzjonijiet tat-tip ġodda, u mill-1 ta’ Jannar 2020 għall-vetturi ġodda kollha mdaħħla fis-servizz, jew qabel dawk id-dati fuq talba tal-manifattur, it-tagħbijiet fit-triq tal-NEDC għal vettura individwali għandhom jiġu derivati mill-koeffiċjenti tat-tagħbija fit-triq tad-WLTP ta’ dik il-vettura fi kwalunkwe wieħed mill-każijiet li ġejjin:

               (a)jekk il-valur tal-emissjonijiet ta’ CO2, id-domanda għall-enerġija taċ-ċiklu, jew kwalunkwe wieħed mill-koeffiċjenti tat-tagħbija fit-triq f0, f1 jew f2 ikkalkolati skont il-punt 4.2.1.4.1., iridu jiġu estrapolati mill-vettura H jew L tal-NEDC;

                (b)jekk il-koeffiċjenti tat-tagħbija fit-triq għall-vetturi H u L tal-NEDC ikunu derivati minn familji differenti tat-tagħbija fit-triq;

               (c)jekk il-vettura individwali tkun parti minn familja tat-tagħbija fit-triq li tkun differenti mill-familja tat-tagħbija fit-triq tal-vettura H u/jew L tal-NEDC;

               (d)jekk il-vettura individwali tkun parti minn familja tal-matriċi tat-tagħbija fit-triq.

               Il-koeffiċjenti tat-tagħbija fit-triq tal-NEDC għandhom, fil-każijiet (a) sa (d), jiġu kkalkolati skont il-formuli stabbiliti fil-punt 2.3.8.1.1., fejn ir-referenzi għall-vettura H għandhom jitqiesu bħala referenzi għall-vettura individwali.

               Fil-każ (a), l-estrapolazzjoni ta’ CO2 tista’ ssir biss jekk id-differenza bejn il-vetturi H u L tal-NEDC tkun ugwali għal jew ogħla minn 5 g ta’ CO2/km. F’dak il-każ, il-linja ta’ interpolazzjoni tista’ tiġi estrapolata b’massimu ta’ 3 g ta’ CO2/km ’il fuq mill-emissjonijiet ta’ CO2 tal-vettura H, jew inqas mill-emissjonijiet ta’ CO2 tal-vettura L. Jekk l-estrapolazzjoni taqbeż 3 g ta’ CO2/km, jew id-differenza bejn il-vettura H u L tal-NEDC tkun inqas minn 5 g ta’ CO2/km, il-manifattur għandu jistabbilixxi linja ta’ interpolazzjoni ġdida għal dik il-familja tal-interpolazzjoni skont il-punti 2 u 3 ta’ dan l-Anness.”

               (12)il-punt 4.2.1.4a. jitħassar.